b'\n_START_ARTICLE_\nKurt G\xc3\xb6del\n_START_SECTION_\nEl\xc3\xa4m\xc3\xa4\n_START_PARAGRAPH_\nIt\xc3\xa4valtalainen G\xc3\xb6del vaikutti Euroopassa asuessaan Wienin piiriss\xc3\xa4, jossa filosofit ja luonnontieteilij\xc3\xa4t kiisteliv\xc3\xa4t totuuden olemuksesta. G\xc3\xb6del avioitui Adele Porkertin kanssa vuonna 1938. Toisen maailmansodan alettua G\xc3\xb6del katsoi parhaimmaksi paeta natseja matkustamalla vaimonsa kanssa Ven\xc3\xa4j\xc3\xa4n ja Japanin kautta Yhdysvaltoihin. Uudessa kotimaassaan h\xc3\xa4n asettui New Jerseyn Princetoniin ja aloitti ty\xc3\xb6t Institute for Advanced Studyssa. G\xc3\xb6del asui vaimonsa kanssa New Jerseyss\xc3\xa4 loppuel\xc3\xa4m\xc3\xa4ns\xc3\xa4. Yhdysvalloissa G\xc3\xb6del vet\xc3\xa4ytyi omiin oloihinsa ja karttoi julkisuutta. Princetonin-vuosinaan G\xc3\xb6del yst\xc3\xa4vystyi Albert Einsteinin kanssa. Einstein hakeutui G\xc3\xb6delin seuraan ja piti h\xc3\xa4nt\xc3\xa4 vertaisenaan._NEWLINE_Adele G\xc3\xb6del vammautui 1977 eik\xc3\xa4 en\xc3\xa4\xc3\xa4 kyennyt laittamaan ruokaa miehelleen, ja siksi G\xc3\xb6del lakkasi sy\xc3\xb6m\xc3\xa4st\xc3\xa4. H\xc3\xa4n kuoli 14. tammikuuta 1978 aliravitsemukseen. Kuollessaan h\xc3\xa4n painoi hieman alle 30 kiloa.\n_START_SECTION_\nMuu ty\xc3\xb6\n_START_PARAGRAPH_\nVaikka G\xc3\xb6delin ep\xc3\xa4t\xc3\xa4ydellisyyslause oli mullistava ajatus, kovinkaan tuotteliaana matematiikassa h\xc3\xa4nt\xc3\xa4 ei voida pit\xc3\xa4\xc3\xa4. Ep\xc3\xa4t\xc3\xa4ydellisyysteoreeman lis\xc3\xa4ksi h\xc3\xa4n julkaisi vain muutaman muun ty\xc3\xb6n, mutta nekin ovat hyvin olennaisia matematiikan kannalta. G\xc3\xb6del todisti muun muassa sen, ett\xc3\xa4 valinta-aksiooma ja Cantorin kontinuumihypoteesi eiv\xc3\xa4t ole ristiriidassa joukko-opin aksioomien kanssa. My\xc3\xb6hemmin saatiin osoitetuksi, ett\xc3\xa4 n\xc3\xa4it\xc3\xa4 kahta aksioomaa ei voida todistaa muiden joukko-opin aksioomien avulla, ja siksi ne ovat muista aksioomista riippumattomia._NEWLINE_G\xc3\xb6del julkaisi muutamia suurelle yleis\xc3\xb6lle suunnattuja kirjoituksia matematiikan perusteista. Ne olivat ja ovat edelleen hyvin suosittuja, sill\xc3\xa4 G\xc3\xb6del kykeni esitt\xc3\xa4m\xc3\xa4\xc3\xa4n vaikeat asiat hyvin selke\xc3\xa4sti ja ymm\xc3\xa4rrett\xc3\xa4v\xc3\xa4sti. G\xc3\xb6delilt\xc3\xa4 j\xc3\xa4i my\xc3\xb6s useita painokelpoisia julkaisemattomia kirjoitelmia, jotka kuitenkin julkaistiin my\xc3\xb6hemmin G\xc3\xb6delin kootuissa teoksissa.'